C 295/5

Produkto specifikacijos reikšmingo pakeitimo patvirtinimo paraiškos paskelbimas pagal Europos Parlamento ir Tarybos reglamento (ES) Nr. 1151/2012 dėl žemės ūkio ir maisto produktų kokybės sistemų 50 straipsnio 2 dalies a punktą

(2020/C 295/05)

Šiuo paskelbimu suteikiama teisė per tris mėnesius nuo paskelbimo dienos pareikšti prieštaravimą pakeitimo paraiškai pagal Europos Parlamento ir Tarybos reglamento (ES) Nr. 1151/2012 (1) 51 straipsnį.

PRODUKTO SU SAUGOMA KILMĖS VIETOS NUORODA ARBA SAUGOMA GEOGRAFINE NUORODA SPECIFIKACIJOS REIKŠMINGO PAKEITIMO PATVIRTINIMO PARAIŠKA

Pakeitimo patvirtinimo paraiška pagal Reglamento (ES) Nr. 1151/2012 53 straipsnio 2 dalies pirmą pastraipą

„MUNSTER“ / „MUNSTER-GÉROMÉ“

ES Nr. PDO-FR-0125-AM03 – 2019 8 7

SKVN (X) SGN ( )

1. Pareiškėjų grupė ir teisėtas interesas

Pavadinimas: Syndicat Interprofessionnel du Fromage Munster ou Munster-Géromé

Adresas: 1, place de la Gare, BP 40007, 68001 Colmar Cedex, France

Tel. +33 0389202089, faks. +33 0389202120

El. paštas: sifmunster@calixo.fr

Sudėtis: grupę sudaro pieno gamintojai, ūkininkai ir „Munster“, arba „Munster-Géromé“, gamintojai bei nokintojai, todėl ji turi teisę teikti pakeitimo paraišką.

2. Valstybė narė arba Trečioji Šalis

Prancūzija

3. Keičiama (-os) produkto specifikacijos dalis (-ys)

☒ Produkto pavadinimas

☒ Produkto aprašymas

☒ Geografinė vietovė

☒ Kilmės įrodymas

☒ Gamybos būdas

☒ Ryšys su geografine vietove

☒ Ženklinimas

☒ Kita: kontrolės institucijos ir grupės kontaktiniai duomenys, nacionaliniai reikalavimai.

4. Pakeitimo (-ų) pobūdis

☒ Produkto su registruota SKVN arba SGN specifikacijos pakeitimas, kuris nėra laikytinas nereikšmingu pagal Reglamento (ES) Nr. 1151/2012 53 straipsnio 2 dalies trečią pastraipą

☐ Produkto su registruota SKVN arba SGN, kurio bendrasis (arba lygiavertis) dokumentas nepaskelbtas, specifikacijos pakeitimas, kuris nėra laikytinas nereikšmingu pagal Reglamento (ES) Nr. 1151/2012 53 straipsnio 2 dalies trečią pastraipą

5. Pakeitimas (-ai)

5.1. Produkto pavadinimas

Išbraukiamos nuorodos „Petit-Munster“ (mažasis „Munster“) ir „Petit-Munster-Géromé“ (mažasis „Munster-Géromé“). Nuoroda taikoma įvairaus dydžio sūriams, kuriems būdingos vienodos savybės, todėl išskyrimas „mažasis“ nebelaikomas svarbiu.

5.2. Produkto aprašymas

Tekstas:

„Munster“ yra minkštasis sūris <…>“

pakeičiamas tekstu:

„Munster“, arba „Munster-Géromé“, yra iš karvių pieno gaminamas minkštasis sūris su nuplauta žieve.“

Produkto išvaizda aprašoma išsamiau: nurodoma, kad „Munster“, arba „Munster-Géromé“, žievė plaunama, nes ant jos paviršiaus dauginasi šio tipo sūriams būdingos bakterijos Brevibacterium linens.

Šis tekstas taip pat įtraukiamas į bendrąjį dokumentą vietoj santraukos sakinio „Karvių pieno minkštasis sūris su nuplauta žieve <…>“.

Įterpiami šie sakiniai:

„100 gramų sūrio yra ne mažiau kaip 20 gramų riebalų. Sausosios medžiagos 100 gramų sūrio yra ne mažiau kaip 44 gramai.“

Riebalų kiekis išreiškiamas gramais 100 g sūrio. Sausosios medžiagos kiekis taip pat išreiškiamas gramais 100 g sūrio.

Šis tekstas taip pat įtraukiamas į bendrąjį dokumentą vietoj santraukos teksto „Ne mažiau kaip 45 % riebalų“.

Tekstas:

„cilindro formos, 13–19 cm skersmens, 2,4–8 cm aukščio ir mažiausiai 450 g svorio. Taip pat naudojama kilmės vietos nuoroda „Petit-Munster“, arba „Petit-Munster-Géromé“, kuri taikoma mažesnio dydžio, t. y. 7–12 cm skersmens, 2–6 cm aukščio ir mažiausiai 120 g svorio, sūriams.“

pakeičiamas taip:

„Sūris yra plokščio arba storo cilindro formos ir gali būti trijų dydžio kategorijų: Dydžio kategorija Vidinis formos skersmuo Didžiausias sūrio aukštis Sūrio svoris 1: 120–340 g 7,5–8 cm 4 cm 120–170 g 10–11 cm 4 cm 200–280 g 11–12 cm 4 cm 280–340 g 2: 450–1 000 g 14–16 cm 4 cm 450–600 g 16,5–19 cm 4 cm 700–1 000 g 3: 1 000 –1 750 g 16,5–19 cm 7 cm 1 000 –1 750 g“

Vietoj abstraktoko apibūdinimo „cilindro formos“ produktas aprašomas vartojant formuluotę „plokščio arba storo cilindro formos“, nes toks aprašymas atitinka abu šiuo metu gaminamų sūrių storius.

Siekiant didesnio patikrinimų objektyvumo, sūrių skersmuo nuo šiol reiškia vidinius formos matmenis. Sūrių skersmens patikrinimas gali pasirodyti netikslus dėl sūrių deformacijos. Dėl tos pačios priežasties nuo šiol nustatomas tik didžiausias sūrių aukštis. Ilgai nokinami sūriai gali suzmegti, todėl šis dydis nebeturi reikšmės.

Be to, nustatomos svorio ribos, ne tik mažiausias svoris.

Šis tekstas taip pat įtraukiamas į bendrąjį dokumentą vietoj teksto „cilindro formos, 13–19 cm skersmens, 2,4–8 cm aukščio ir mažiausiai 450 g svorio, bet gali būti ir mažesnio dydžio (7–12 cm skersmens ir 120 g svorio)“.

Įterpiamas šis tekstas:

„Žievė plona, šiek tiek gleivėta, dramblio kaulo baltumo oranžinės arba oranžinės su raudonu atspalviu spalvos, kurią iš esmės lemia raudonos spalvos fermentai (tarp jų ir Brevibacterium linens). Minkštimas yra dramblio kaulo baltumo arba smėlio spalvos. Jame gali būti akučių. Sūrio šerdis sunoksta po trumpiausio nokinimo laikotarpio. Priklausomai nuo sūrio sunokimo laipsnio ir sūrio aukščio, šerdis yra daugiau ar mažiau sunokusi. Aromatas labai stiprus, šiek tiek dvelkia amoniaku. Minkštimo skonis sūrokas, tekstūra švelni, minkšta, tirpstanti burnoje. Skonis švelnus. Juntamas pieno, augalų (šieno, sunokusių vaisių, riešutų), medžio ar net silpnas mielių prieskonis. „Munster“, arba „Munster-Géromé“, minkštime gali pasitaikyti paprastųjų kmynų (Carum carvi L.) sėklų. Tokiu atveju minkštimas išsaugo „Munster“, arba „Munster-Géromé“, būdingas savybes ir papildomai pasižymi paprastųjų kmynų skoniu.“

Siekiant geriau identifikuoti produktą įtraukiami tam tikri jo deskriptoriai (žievės ir minkštimo išvaizda, mikrobiologiniai ir jusliniai kriterijai). Be to, patikslinama, kad „Munster“, arba „Munster-Géromé“, minkštime gali būti kmynų. Ši minkštimo aromatizavimo praktika yra vietinė tradicija.

Šis tekstas taip pat įtraukiamas į bendrąjį dokumentą vietoj santraukoje pateikto žievės apibūdinimo: „oranžinės spalvos“.

5.3. Geografinė vietovė

Dalyje „Geografinė vietovė“ daromi pakeitimai:

Siekiant palengvinti kontrolę įtraukiamas geografinės vietovės komunų sąrašas. Į sąrašą įtrauktos visos geografinės vietovės komunos, kuriose gali būti vykdomi visi gamybos būdo etapai (pieno gamyba, sūrių gamyba ir nokinimas). Be to, tam, kad sąrašas būtų tikslus ir vienareikšmis, įtraukiamos nuorodos į galiojančio Oficialiojo geografinių kodų registro datą ir į merijai pateiktus planus.

Šis sąrašas taip pat įtraukiamas į bendrojo dokumento 4 punktą.

5.4. Kilmės įrodymas

Įtraukiama veiklos vykdytojų ataskaitų teikimo pareiga. Šie pakeitimai susiję su nacionalinių įstatymų ir kitų teisės aktų pasikeitimais. Visų pirma įtraukiami tokie punktai:

— veiklos vykdytojų identifikavimas siekiant patvirtinti jų sugebėjimą laikytis specifikacijos reikalavimų;

— informacijai apie produkciją ir produkcijos stebėsenai skirtos deklaracijos (pagaminti kiekiai, nokintojams parduoti nenokinto sūrio kiekiai, nokintojų nupirkti nenokinto sūrio kiekiai, kriterijų neatitinkantys kiekiai, parduoti kiekiai);

— pieno gamintojams ir surinkėjams, sūrių gamintojams ir nokintojams taikoma pareiga pildyti su atsekamumu susijusius registrus ir dokumentus.

— Be to, įterpiama pastraipa apie produktų, kuriuos ketinama parduoti su kilmės vietos nuoroda, savybių kontrolę: „Munster“, arba „Munster-Géromé“, tikrinamas imant mėginius. Atliekamas vizualinis, lytimasis, juslinis ir analitinis paimtų mėginių tyrimas. Siekiant atlikti juslinį ir analitinį tyrimą, veiklos vykdytojo supakuoti sūriai atrenkami ne anksčiau kaip pasibaigus trumpiausiam nokinimo laikotarpiui.“

5.5. Gamybos būdas

Pieno gamyba

Siekiant įteisinti tradicinę praktiką, į specifikaciją įterpiamos pastraipos apie gyvulių bandą ir pašarus.

Įterpiamas šis tekstas:

„Apibrėžtys

— Žindančios arba užtrūkusios pieninės karvės – bent vieną kartą apsiveršiavusios pieninės veislės galvijų patelės.

— Telyčios – gyvūnai nuo nujunkymo iki pirmo veršiavimosi laikotarpio.

— Pieninė banda šioje specifikacijoje suprantama kaip visos ūkyje esančios pieninės karvės ir pieninės telyčios.

— Pagrindinis racionas – visi gyvūnų poreikiams tenkinti skirti pašarai, duodami prieš papildant racioną koncentruotais pašarais.

— Visas racionas – visi pagrindinio raciono pašarai ir koncentruoti pašarai.“

Šios apibrėžtys leidžia aiškiau suprasti tolesnes nuostatas ir objektyviau atlikti patikrinimus.

Veislės

Įterpiamas šis tekstas:

„Munster“, arba „Munster-Géromé“, gaminti naudojamas pienas gaunamas tik iš Vogėzų, simentalių, „Prim’Holstein“ ir monbeljarų veislių arba šias veisles sukryžminus gautų veislių karvių. Jei veislės sukryžmintos, leidžiama naudoti tik karvių, išvestų iš pirmiau nurodytų keturių veislių grynaveislio buliaus, pieną.“

Nurodytos veislės labiausiai tinka „Munster“, arba „Munster-Géromé“, reikalingam pienui gauti.

Pieninių karvių pašarai

Įterpiamas toks tekstas apie pagrindinį racioną:

„Pašariniai augalai sudaro mažiausiai 70 % viso pieninės bandos raciono sausosios medžiagos. Nepriklausomai nuo laikymo būdo pašarais vadinama:

— natūralių, laikinų arba nenatūralių pievų žolė, kurią gyvuliai ėda ganyklose arba gauna žalią arba konservuotą siloso, ritinių, šieno arba dehidratuota forma,

— kukurūzai arba sorgai, duodami žali arba konservuoti siloso arba dehidratuota forma,

— pašariniai runkeliai,

— javai, duodami žali arba konservuoti siloso forma,

— javų, baltyminių augalų šiaudai,

— gretutiniai žemės ūkio produktai, kurių sausosios medžiagos kiekis yra mažesnis negu 60 %: javų atliekos, runkelių išspaudos.

Į šį sąrašą nepatenka pašarai, kurie gali turėti neigiamos įtakos pieno skoniui, t. y.: kryžmažiedžiai augalai (kopūstai, rapsai, garstyčios, salierai, ropės), porai ir burokų lapai. Draudžiama šiaudus apdoroti amoniaku.

Pašariniai runkeliai duodami švarūs ir sveiki.

Vidutinis metinis pieninės bandos pagrindinis racionas (išreikštas sausąja medžiaga) gaunamas: geografinėje vietovėje – ne mažiau kaip 95 %, ūkyje – ne mažiau kaip 70 %.

Pieninėms karvėms įvairia forma duodama žolė (išreikšta sausąja medžiaga) sudaro: vidutiniškai per metus ne mažiau kaip 40 % pagrindinio raciono ir ne mažiau kaip 25 % pagrindinio raciono kiekvieną dieną.

Kiekvienai pieninei karvei skiriamas mažiausiai 10 arų ganymosi plotas. Karvės ganosi mažiausiai 150 dienų per metus.“

Įtraukiama mažiausia pašarinių augalų procentinė dalis visame racione ir pašarų pobūdis. Kalbant apie ūkius, kurie tradiciškai pašarams naudoja savo pačių arba geografinėje vietovėje pagamintus gretutinius pagrindinių kultūrų (javų) produktus, įtraukiama nuostata dėl pagrindinio raciono kilmės (geografinėje vietovėje ir ūkyje). Vietinėje karvių šėrimo sistemoje naudojama žolė, todėl patikslinama mažiausia žolės procentinė dalis pagrindiniame racione, be to, nustatomas mažiausias vienai pieninei karvei skiriamas plotas ir trumpiausia ganymosi trukmė per metus.

Įterpiamas toks tekstas dėl žaliųjų pašarų: „Pašariniai augalai į fermą atvežami švieži ir prieš duodant pieninėms karvėms nešildomi.“

Siekiant užtikrinti šio tipo pašarų kokybę įtraukiamas pašarų davimo būdas.

Į bendrojo dokumento 3.3 punktą įtraukiamos tokios nuostatos:

„Ne mažiau kaip 95 % pieninės bandos pagrindinio raciono sausosios medžiagos yra iš geografinės vietovės. Iš šio skaičiaus ne mažiau kaip 70 % sausosios medžiagos yra iš paties ūkio, o pašariniai augalai (pagrindinis racionas) sudaro mažiausiai 70 % viso pieninės bandos raciono sausosios medžiagos. Vis dėlto pašarų papildams naudojamų žaliavų kilmės užtikrinti neįmanoma. Todėl ne mažiau kaip 67 % viso raciono sausosios medžiagos turi būti iš geografinės vietovės. Žolė (išreikšta sausąja medžiaga) vidutiniškai per metus sudaro ne mažiau kaip 40 % pagrindinio pieninės bandos raciono ir ne mažiau kaip 25 % pagrindinio kasdienio raciono. Ganymo plotas – mažiausiai 10 arų, ganymo trukmė – ne mažiau kaip 150 dienų per metus.“

Įterpiamas šis tekstas apie papildomą racioną:

„Koncentruoti pašarai sudaro ne daugiau kaip 1,8 t sausosios medžiagos per metus vienai karvei.

Koncentruotuose pašaruose negali būti gyvūnų ar žuvų miltų.

Koncentruotus pašarus sudaro:

— javų grūdai ir jų produktai,

— aliejinių augalų sėklos bei vaisiai ir jų produktai,

— ankštinių augalų sėklos ir jų produktai,

— runkelių išspaudos, presuotos arba džiovintos, melasos forma arba ne,

— runkelių melasa,

— pieno gaminiai ir jų produktai,

— mineralai ir jų produktai,

— priedai, įskaitant vitaminus.“

Siekiant įtvirtinti pašarinių augalų vietą pieninių karvių racione ir taip sustiprinti ryšį su geografine vietove, nustatoma koncentruotų pašarų didžiausia riba. Kontrolės tikslais įtraukiamas leidžiamų pašarų papildų sąrašas.

Į bendrojo dokumento 3.3 punktą įterpiamas toks tekstas:

„Koncentruoti pašarai sudaro ne daugiau kaip 1,8 t sausosios medžiagos per metus vienai karvei.

Koncentruotus pašarus sudaro:

— javų grūdai ir jų produktai,

— aliejinių augalų sėklos bei vaisiai ir jų produktai,

— ankštinių augalų sėklos ir jų produktai,

— runkelių išspaudos, presuotos arba džiovintos, melasos forma arba ne,

— runkelių melasa,

— pieno gaminiai ir jų produktai,

— mineralai ir jų produktai,

— priedai, įskaitant vitaminus.“

Pieno surinkimas ir jo panaudojimo terminas

Įterpiamas toks tekstas apie perdirbimą ūkyje:

„Šliužo fermentu fermentuojamas ne daugiau kaip 26 valandų senumo pienas. Jeigu pienas šliužo fermentu nefermentuojamas iškart pamelžus, jis bent 10 valandų iki fermentavimo šliužo fermentu turi būti laikomas mažiausiai 10 °C temperatūroje.“

Įterpiamas toks tekstas apie surinktą pieną:

„— Jeigu perdirbamas žalias pienas, pienas renkamas kiekvieną dieną.

— Jeigu pienas pasterizuojamas, jis renkamas daugiausia kas 48 valandas.

— Jeigu perdirbamas žalias pienas, tuomet šliužo fermentu jis fermentuojamas per 36 valandas nuo išpylimo iš sunkvežimių talpyklų.

— Jei pienas pasterizuojamas, šliužo fermentu jis fermentuojamas per daugiausia 48 valandas nuo išpylimo iš sunkvežimių talpyklų.“

Siekiant išsaugoti žaliavos kokybę, nustatomos geriausios pieno laikymo ūkyje sąlygos ir surinkto pieno panaudojimo terminai.

Perdirbimas

Ši dalis papildoma siekiant geriau apibūdinti „Munster“ arba „Munster Géromé“ technologinį procesą. Joje siekiama patikslinti, kokia veikla atspindi praktinę gamintojų patirtį, ir nustatomos tikslinės vertės, kuriomis užtikrinamos produkto ypatybės.

Apdorojimas ir leidžiami priedai

Įterpiamas šis tekstas:

„Pienas gali būti:

— normalizuotas riebalų kiekio atžvilgiu;

— ne ilgiau kaip 40 sekundžių pasterizuotas daugiausia 73 °C temperatūroje arba apdorotas kitu panašiu terminio apdorojimo būdu. Tuo atveju, jeigu pienas laikomas tol, kol bus apdorotas, jis gali būti termizuojamas (daugiausia 66 °C temperatūroje ne ilgiau kaip 40 sekundžių).

Draudžiamas bet koks kitas fizinis apdorojimas (mikrofiltracija, ultrafiltracija ir pan).

Ūkyje „Munster“, arba „Munster Géromé“, gaminamas tik iš žalio pieno.

Be pieno žaliavos, gamybos metu į pieną leidžiama dėti tik toliau nurodytas sudedamąsias dalis, pagalbines perdirbimo medžiagas arba priedus:

— šliužo fermentą (gaunamą iš veršiukų skrandžio),

— nekenksmingų bakterijų kultūras, nekenksmingas mieles ir pelėsius,

— kalcio chloridą,

— druską,

— Carum carvi L., t. y. paprastuosius kmynus, dar vadinamus Vogėzų anyžiais.

Pieno žaliavą, gaminamus produktus, varškę ir šviežią sūrį laikyti neigiamoje temperatūroje draudžiama.

Draudžiama šviežius sūrius laikyti modifikuotoje atmosferoje.“

Siekiant išvengti bet kokios kitos pieno apdorojimo praktikos, įtraukiami leidžiami naudojamo pieno apdorojimo būdai (normalizavimas, terminis apdorojimas). Tam, kad būtų išsaugota pieno kokybė, pienas gali būti pasterizuojamas tik vieną kartą. Jei reikia, pienas papildomai gali būti termizuojamas.

Leidžiamos sudedamosios dalys ir pagalbinės perdirbimo medžiagos išvardytos siekiant išsaugoti tradicinę gamybos techniką.

Be to, įtraukiama nuostata, kad, siekiant užtikrinti „Munster“, arba „Munster Géromé“, savybes, gamybos procese naudojamas žaliavas ir produktus draudžiama laikyti neigiamoje temperatūroje arba modifikuotoje atmosferoje.

Fermentavimas šliužo fermentu

Tekstas:

„Sūris gaminamas tik iš šliužo fermentu fermentuoto karvių pieno“

pakeičiamas taip:

„Pienas šliužo fermentu fermentuojamas daugiausia 38 °C temperatūroje. Krekėjimas prasideda po 7–20 minučių.“

Įtraukiamos fermentavimo šliužo fermentu siektinos reikšmės, nes jos leidžia aprašyti „Munster“, arba „Munster Géromé“, būdingą technologinį procesą.

Smulkinimas, laktozės pašalinimas

Tekstas:

„Taip gauta varškė gerai susmulkinama“

pakeičiamas tekstu:

„Varškė susmulkinama taip, kad gauti grūdeliai būtų nuo lazdynų riešuto iki graikinio riešuto dydžio.“

Taip geriau apibūdinama varškė ir užtikrinama objektyvi kontrolė.

Įtraukiama nuostata, kad šiame etape laktozę pašalinti draudžiama.

Įterpiamas šis tekstas: „Prieš išpilstant į formas arba formuojant dedama paprastųjų kmynų sėklų. Dedamas kmynų kiekis atitinka 0,5–1,5 % galutinio produkto svorio.“

Siekiant standartizuoti įprastą veiklos vykdytojų praktiką aprašomas paprastųjų kmynų sėklų naudojimo būdas.

Formavimas, nuvarvinimas, sūdymas

Siekiant atsižvelgti į įprastą veiklos vykdytojų praktiką įtraukiama nuostata, kad varškė nemaišoma.

Tekstas:

„Tuomet ji pilama į ant nuvarvinimo stalo sustatytas cilindrines formas.“

pakeičiamas taip:

„Varškė pilama į cilindrines formas. Varškė nuvarvinama nespaudžiant. Nuvarvinimas trunka mažiausiai 15 valandų, tuomet sūriai sūdomi.“

Atkreipti dėmesį į tai, kad nuvarvinama nespaudžiant, yra svarbiau negu nurodyti, kad nuvarvinama ant nuvarvinimo stalo. Įtraukiamos įvairios siektinos vertės, nes jos leidžia aprašyti „Munster“ arba „Munster Géromé“ būdingą technologinį procesą.

Tekstas:

„Siekiant pagreitinti likusių išrūgų nuvarvėjimą formos kelis kartus apverčiamos. Tuomet varškė išimama iš formų <…>“

pakeičiamas taip:

„Prieš išimant iš formų, švieži sūriai nuvarvinimo metu bent vieną kartą apverčiami.“

Apvertimų skaičius priklauso nuo sūrio dydžio.

Tekstas:

„[Sūris] tinkamai įrengtoje patalpoje sūdomas ir nušluostomas, tuomet dedamas į nokinimo rūsį.“ pakeičiamas tekstu:

„Sūriai pasūdomi.“

Patalpų, kuriose atliekami šie veiksmai, aprašymas išbraukiamas, nes tai neturi įtakos sūrio savybėms ir nėra kontroliuotinas punktas.

Pieniškų savybių stebėsena

Įterpiamas šis tekstas:

„Po trumpiausio nokinimo laikotarpio sūrio šerdžiai būdingos pieniškos savybės. Pieninėje, praėjus 5 dienoms po fermentacijos šliužo fermentu, sūrių pH šerdyje yra 4,5–4,9.“

Dėl rūgštinės sūtraukos „Munster“, arba „Munster-Géromé“, būdingos pieno savybės, kurios yra svarbus šio sūrio ypatumas, todėl svarbu užtikrinti jų stebėseną.

Nokinimas

Įterpiamas šis tekstas:

„Draudžiama nokinamus sūrius laikyti modifikuotoje atmosferoje. Po sūdymo atliekamas nokinimas apima du etapus: mielių įdėjimo etapą ir šlapiojo apdorojimo etapą.“

Remiantis dabartine praktika, įtraukiamos toliau nurodytos nokinimo sąlygos.

Tekstas apie nokinimo temperatūrą ir drėgnį:

„Nokinimui reikia specifinės aplinkos (11–15 °C temperatūros ir 95 % santykinio drėgnio), skatinančio daugintis kiekvienam rūsiui būdingą mikroflorą, kurią daugiausia sudaro raudonos spalvos bakterijos ir šiam sūriui būdingą geltonai oranžinę spalvą suteikiančios mielės.“

pakeičiamas taip:

„Nokinimui reikia specifinės mažiausiai 90 % santykinio drėgnio aplinkos, skatinančios daugintis kiekvienam rūsiui būdingą mikroflorą, kurią daugiausia sudaro raudonos spalvos fermentai ir šiam sūriui būdingą dramblio kaulo baltumo oranžinę arba oranžinę su raudonu atspalviu spalvą suteikiančios mielės. Mielių įdėjimo metu temperatūra turi būti ne mažesnė kaip 16 °C. Šlapiojo apdorojimo metu nokinimo rūsyje turi būti 10–16 °C laipsnių temperatūra.“

Kiekvienas nokinimo etapas aprašomas nurodant reikalingą temperatūrą ir drėgnį. Nokinimui reikia specifinės aplinkos, skatinančios daugintis kiekvienam rūsiui būdingą mikroflorą, kurią daugiausia sudaro raudonos spalvos fermentai ir „Munster“, arba „Munster-Géromé“, būdingą dramblio kaulo baltumo oranžinę arba oranžinę su raudonu atspalviu spalvą suteikiančios mielės.

Įterpiamas toks tekstas apie sūrių priežiūrą nokinimo etape:

Tekstas:

„sūriai rūsio temperatūroje plaunami (lyginami ir gludinami) sūdytu skysčiu ir apverčiami kas dvi ar tris dienas“

pakeičiamas taip:

„Abi šviežio sūrio pusės ir šonas:

— jei sūris pirmos svorio kategorijos – bent 2 kartus apdorojamas drėgnai (sūdytu arba nesūdytu vandeniu, į kurį įdėta paviršiaus fermentų, kuriuose, be kita ko, yra ir Brevibacterium linens, arba neįdėta), iš jų bent vieną kartą mechaniškai nutrinamas (rankomis arba mašina),

— jei sūris antros ir trečios svorio kategorijos – bent 3 kartus apdorojamas drėgnai (sūdytu arba nesūdytu vandeniu, į kurį įdėta paviršiaus fermentų, kuriuose, be kita ko, yra ir Brevibacterium linens, arba neįdėta), iš jų bent du kartus mechaniškai nutrinamas (rankomis arba mašina).

Dramblio kaulo baltumo oranžinę arba oranžinę su raudonu atspalviu žievės spalvą iš esmės nulemia raudonos spalvos fermentai (įskaitant Brevibacterium linens). Draudžiama naudoti dažiklius.“

Šios nuostatos atitinka veiklos vykdytojų taikomą sūrių priežiūros nokinimo etape praktiką. Mažiausias apdorojimų skaičius leidžia užtikrinti tolygų fermentų vystymąsi ir taip gauti sūriui būdingą spalvą.

Įterpiamas šis tekstas apie nokinimo padėklus:

„Jeigu nokinimo metu naudojama mediena ir ji liečiasi su produktu, tai turi būti kėnis arba eglė.“

Siekiant apibrėžti su šia tradicine medžiaga susijusią praktiką nustatoma medienos, kuri gali liestis su sūriu, rūšis.

Tekstas apie nokinimo trukmę:

„Sūriai nokinami mažiausiai dvidešimt vieną dieną („Munster“) ir mažiausiai keturiolika dienų („Petit Munster“)“

pakeičiamas taip:

„Munster“, arba „Munster-Géromé“, nokinimas trumpiausiai trunka iki:

— dvidešimt pirmos dienos, jei sūriai 2 ar 3 kategorijos,

— keturioliktos dienos, jei sūriai 1 kategorijos.

Šis laikotarpis skaičiuojamas nuo pagaminimo dienos, kuri apibrėžiama kaip fermentacijos šliužo fermentu diena.“

Nokinimo trukmė patikslinama atsižvelgiant į kategorijas, nurodytas dalyje „Produkto aprašymas“. Be to, įtraukiama nuostata, kad nokinimo trukmė skaičiuojama nuo fermentacijos šliužo fermentu dienos, o ne nuo pagaminimo dienos, kaip anksčiau, nes tokia nuostata yra tikslesnė ir leidžia objektyviau vykdyti kontrolę.

Bendrajame dokumente tekstas:

„Sūriai nokinami mažiausiai dvidešimt vieną dieną („Munster“) ir mažiausiai keturiolika dienų („Petit Munster“).“

pakeičiamas taip:

„Priklausomai nuo dydžio, sūriai nokinami mažiausiai 14 dienų arba mažiausiai 21 dieną, skaičiuojant nuo fermentacijos šliužo fermentu dienos.“

Įterpiamas šis tekstas apie sūrių pakavimą:

„Siekiant apsaugoti sūrius nuo žievės išdžiūvimo ir nepageidaujamų mėlynojo tipo pelėsių išplitimo ant paviršiaus, po trumpiausio nokinimo laikotarpio nokinimo rūsyje kiekvienas sūris pakuojamas atskirai.

Vis dėlto pakuoti leidžiama ir nepasibaigus trumpiausiam nokinimo laikotarpiui, anksčiausiai:

— aštuonioliktą dieną po fermentacijos šliužo fermentu, jei sūriai 2 ir 3 kategorijos,

— vienuoliktą dieną po fermentacijos šliužo fermentu, jei sūriai 1 kategorijos.

Šiuo atveju supakuoti sūriai ir toliau nokinami tokiomis pat sąlygomis kaip nesupakuoti sūriai.“

Sūriai turi būti pakuojami geografinėje vietovėje. Sūriai supakuojami iškart, kai išnešami iš nokinimo rūsių. „Munster“, arba „Munster-Géromé“, yra minkštasis sūris su nuplauta žieve, taigi jo žievė yra drėgna ir labai greitai išdžiūsta. Be to, nokinimo rūsiuose etape sūriai kelis kartus šlapiai apdorojami, nes tai leidžia valdyti specifinės mikrofloros, daugiausia raudonos spalvos fermentų, vystymąsi ant „Munster“, arba „Munster-Géromé“, paviršiaus. Jeigu iš rūsio išneštas „Munster“, arba „Munster-Géromé“, paliekamas be tinkamos priežiūros, ant jo paviršiaus pradeda daugintis nepageidaujami pelėsiai. Tokie pelėsiai ir išdžiūvusi žievė laikomi „Munster“, arba „Munster-Géromé“, trūkumais. Todėl sūrių pakavimas iškart išnešus juos iš nokinimo rūsio yra būtinas norint apsaugoti žievę ir taip išlaikyti specifines „Munster“, arba „Munster-Géromé“, juslines savybes.

Ši nuostata taip pat įtraukiama į bendrojo dokumento 3.5 punktą.

5.6. Ryšys su geografine vietove

Dalis „Ryšys su geografine vietove“ perrašoma visa, siekiant akivaizdžiau parodyti ryšį tarp „Munster“, arba „Munster-Géromé“, sūrio ir jo geografinės vietovės, šio ryšio iš esmės nepakeičiant. Visų pirma atkreipiamas dėmesys į pieno gamybos sąlygas, dėl kurių gaunamas perdirbti į sūrį tinkamas pienas, taip pat į konkrečią praktinę patirtį ir į nokinimo sąlygas. Punkte „Geografinės vietovės ypatumai“ nurodomi geografinės vietovės gamtiniai ir žmogiškieji veiksniai, apibendrinami istoriniai etapai ir atkreipiamas dėmesys į konkrečią patirtį. Punkte „Produkto ypatumai“ atkreipiamas dėmesys į tam tikras produkto aprašyme nurodytas detales. Galiausiai punkte „Priežastinis ryšys“ paaiškinamas gamtinių ir žmogiškųjų veiksnių ir produkto ryšys.

Šis pakeitimas daromas ir bendrojo dokumento 5 punkte.

5.7. Ženklinimas

Tekstas:

„Be nuorodos pavadinimo, etiketėje turi būti INAO logotipas, kuriame nurodytas nuorodos pavadinimas, įrašas „Appellation d’Origine Contrôlée“ (saugoma kilmės vietos nuoroda) ir raidės INAO. Nuorodos „Fabrication fermière“ (pagaminta ūkyje) arba „Fromage fermier“ (ūkininkų sūris) skirtas tik tiems gamintojams, kurie perdirba savo ūkyje gautą pieną.“

pakeičiamas taip:

„Be teisės aktuose dėl maisto produktų ženklinimo ir pateikimo nustatytų privalomų įrašų, sūrių su kilmės vietos nuoroda „Munster“, arba „Munster-Géromé“, etiketėje tame pačiame regėjimo lauke nurodomas registruotas produkto pavadinimas, užrašytas raidėmis, kurių dydis sudaro bent du trečdalius didžiausių etiketėje esančių raidžių, ir Europos Sąjungos SKVN simbolis.“

Dalis „Ženklinimas“ atnaujinama atsižvelgiant į nacionalinių ir Europos Sąjungos taisyklių pokyčius.

Be to, prekių ženklo pavadinimas negali būti pernelyg išryškintas ir užgožti nuorodos pavadinimo, todėl nustatytas raidžių dydis.

Šie pakeitimai daromi ir bendrajame dokumente.

Įterpiamas šis tekstas:

„Nuoroda „pagamintas iš pieno, gauto iš bandos, kurią sudaro mažiausiai X % Vogėzų veislės karvių“, arba bet kokia kita nuoroda į Vogėzų veislę sūrių etiketėse ir reklamoje leidžiama tik tuo atveju, jeigu bent X % bandos arba kiekvienos iš bandų karvių, kurių pienas naudojamas, yra būtent šios veislės. Šis procentinis dydis turi būti didesnis nei 70 %.“

Ši nuoroda vartotojams rodo, kad gamybai naudotas pienas gautas iš daugiau nei 70 % Vogėzų veislės karvių.

Šis sakinys taip pat įtraukiamas į bendrąjį dokumentą.

5.8. Kita

Atnaujinamas valstybės narės kompetentingos tarnybos adresas.

Atnaujinamas grupės pavadinimas ir kontaktiniai duomenys.

Dalyje „Nuorodos į kontrolės institucijas“ daromi toliau nurodomi pakeitimai.

Atnaujinami oficialių įstaigų pavadinimai ir adresai. Šioje dalyje nurodomi Prancūzijoje už kontrolę atsakingų kompetentingų institucijų – Nacionalinio kilmės nuorodų ir kokybės instituto (INAO) ir Konkurencijos, vartojimo reikalų ir kovos su sukčiavimu generalinio direktorato (DGCCRF) – kontaktiniai duomenys. Taip pat nurodoma, kad sertifikavimo institucijos pavadinimą ir kontaktinius duomenis galima rasti INAO interneto svetainėje ir Europos Komisijos duomenų bazėje.

Į dalį „Nacionaliniai reikalavimai“ įtraukiama lentelė, kurioje nurodomi pagrindiniai tikrintini punktai ir vertinimo metodas.

BENDRASIS DOKUMENTAS

„MUNSTER“ / „MUNSTER-GÉROMÉ“

ES Nr. PDO-FR-0125-AM03 – 2019 8 7

SKVN (X) SGN ( )

1. Pavadinimas (-ai)

„Munster“ / „Munster-Géromé“

2. Valstybė narė arba Trečioji Šalis

Prancūzija

3. Žemės ūkio produkto arba maisto produkto aprašymas

3.1. Produkto rūšis

1.3 klasė. Sūriai

3.2. Produkto, kurio pavadinimas nurodytas 1 punkte, aprašymas

„Munster“, arba „Munster-Géromé“, yra iš karvių pieno gaminamas minkštasis sūris su nuplauta žieve.

Priklausomai nuo dydžio, sūriai nokinami mažiausiai 14 dienų arba mažiausiai 21 dieną, skaičiuojant nuo fermentacijos šliužo fermentu dienos.

Sūris yra plokščio arba storo cilindro formos ir gali būti trijų dydžio kategorijų:

Dydžio kategorija Vidinis formos skersmuo Didžiausias sūrio aukštis Sūrio svoris 1: 120–340 g 7,5–8 cm 4 cm 120–170 g 10–11 cm 4 cm 200–280 g 11–12 cm 4 cm 280–340 g 2: 450–1 000 g 14–16 cm 4 cm 450–600 g 16,5–19 cm 4 cm 700–1 000 g 3: 1 000 –1 750 g 16,5–19 cm 7 cm 1 000 –1 750 g

Žievė plona, šiek tiek gleivėta, dramblio kaulo baltumo oranžinės arba oranžinės su raudonu atspalviu spalvos, kurią iš esmės lemia raudonos spalvos fermentai (tarp jų ir Brevibacterium linens). Minkštimas yra dramblio kaulo baltumo arba smėlio spalvos. Jame gali būti akučių.

Sūrio šerdis sunoksta po trumpiausio nokinimo laikotarpio. Priklausomai nuo sūrio sunokimo laipsnio ir sūrio aukščio, šerdis yra daugiau ar mažiau sunokusi.

Aromatas labai stiprus, šiek tiek dvelkia amoniaku. Minkštimo skonis sūrokas, tekstūra švelni, minkšta, tirpstanti burnoje. Skonis švelnus. Juntamas pieno, augalų (šieno, sunokusių vaisių, riešutų), medžio ar net silpnas mielių prieskonis.

100 gramų sūrio yra ne mažiau kaip 20 gramų riebalų. Sausosios medžiagos 100 gramų sūrio yra ne mažiau kaip 44 gramai.

„Munster“, arba „Munster-Géromé“, minkštime gali pasitaikyti paprastųjų kmynų (Carum carvi L.) sėklų. Tokiu atveju minkštimas išsaugo „Munster“, arba „Munster-Géromé“, būdingas savybes ir papildomai pasižymi paprastųjų kmynų skoniu.

3.3. Pašarai (taikoma tik gyvūniniams produktams) ir žaliavos (taikoma tik perdirbtiems produktams)

Ne mažiau kaip 95 % pieninės bandos pagrindinio raciono sausosios medžiagos yra iš geografinės vietovės. Iš šio skaičiaus ne mažiau kaip 70 % sausosios medžiagos yra iš paties ūkio, o pašariniai augalai (pagrindinis racionas) sudaro mažiausiai 70 % viso pieninės bandos raciono sausosios medžiagos. Vis dėlto pašarų papildams naudojamų žaliavų kilmės užtikrinti neįmanoma. Todėl ne mažiau kaip 67 % viso raciono sausosios medžiagos turi būti iš geografinės vietovės.

Žolė (išreikšta sausąja medžiaga) vidutiniškai per metus sudaro ne mažiau kaip 40 % pagrindinio pieninių karvių raciono ir ne mažiau kaip 25 % pagrindinio kasdienio raciono.

Ganymo plotas – mažiausiai 10 arų, ganymo trukmė – ne mažiau kaip 150 dienų per metus.

Koncentruoti pašarai sudaro ne daugiau kaip 1,8 t sausosios medžiagos per metus vienai karvei. Šiuos pašarus sudaro:

— javų grūdai ir jų produktai,

— aliejinių augalų sėklos bei vaisiai ir jų produktai,

— ankštinių augalų sėklos ir jų produktai,

— runkelių išspaudos, presuotos arba džiovintos, melasos forma arba ne,

— runkelių melasa,

— pieno gaminiai ir jų produktai,

— mineralai ir jų produktai,

— priedai, įskaitant vitaminus.

3.4. Specialūs gamybos veiksmai, atliktini nustatytoje geografinėje vietovėje

—

3.5. Specialios produkto registruotu pavadinimu pjaustymo, trynimo, pakavimo ir kt. taisyklės

Po trumpiausio nokinimo laikotarpio iš nokinimo rūsio išnešti sūriai iškart supakuojami atskirai.

Leidžiama pakuoti likus 3 dienoms iki trumpiausio nokinimo laikotarpio pabaigos. Supakuoti sūriai toliau nokinami tokiomis pat sąlygomis kaip nesupakuoti sūriai.

Sūriai turi būti pakuojami geografinėje vietovėje. Sūriai supakuojami iškart, kai išnešami iš nokinimo rūsių. „Munster“, arba „Munster-Géromé“, yra minkštasis sūris su nuplauta žieve, taigi jo žievė drėgna ir labai greitai išdžiūsta. Be to, nokinimo rūsiuose etape sūriai kelis kartus šlapiai apdorojami, nes tai leidžia valdyti specifinės mikrofloros, daugiausia raudonos spalvos fermentų, vystymąsi ant „Munster“, arba „Munster-Géromé“, paviršiaus. Jeigu iš rūsio išneštas „Munster“, arba „Munster-Géromé“, paliekamas be tinkamos priežiūros, ant jo paviršiaus pradeda plisti nepageidaujami pelėsiai. Tokie pelėsiai ir išdžiūvusi žievė laikomi „Munster“, arba „Munster-Géromé“, trūkumais. Todėl sūrių pakavimas iškart išnešus iš nokinimo rūsio yra būtinas norint apsaugoti žievę ir taip išlaikyti specifines „Munster“, arba „Munster-Géromé“, juslines savybes.

3.6. Specialios produkto registruotu pavadinimu ženklinimo taisyklės

Be teisės aktuose dėl maisto produktų ženklinimo ir pateikimo nustatytų privalomų įrašų, sūrių su kilmės vietos nuoroda „Munster“, arba „Munster-Géromé“, etiketėje tame pačiame regėjimo lauke nurodomas registruotas produkto pavadinimas, užrašytas raidėmis, kurių dydis sudaro bent du trečdalius didžiausių etiketėje esančių raidžių, ir Europos Sąjungos SKVN simbolis.

Nuoroda „pagamintas iš pieno, gauto iš bandos, kurią sudaro mažiausiai x % Vogėzų veislės karvių“, arba bet kokia kita nuoroda į Vogėzų veislę sūrių etiketėse ir reklamoje leidžiama tik tuo atveju, jeigu bent x % bandos arba kiekvienos iš bandų karvių, kurių pienas naudojamas, yra būtent šios veislės. Šis procentinis dydis turi būti didesnis nei 70 %.

4. Glaustas geografinės vietovės apibūdinimas

Merto ir Mozelio departamentas

Šios komunos: Amenoncourt, Ancerviller, Angomont, Autrepierre, Avricourt, Baccarat, Badonviller, Barbas, Bertrambois, Bertrichamps, Bionville, Blamont, Blemerey, Bremenil, Buriville, Chazelles-Sur-Albe, Cirey-Sur-Vezouze, Deneuvre, Domevre-Sur-Vezouze, Domjevin, Embermenil, Fenneviller, Fremenil, Fremonville, Gogney, Gondrexon, Halloville, Harbouey, Herbeviller, Igney, Lachapelle, Leintrey, Merviller, Migneville, Montigny, Montreux, Neufmaisons, Neuviller-Les-Badonviller, Nonhigny, Ogeviller, Parux, Petitmont, Pettonville, Pexonne, Pierre-Percee, Raon-Les-Leau, Reclonville, Reherrey, Reillon, Remoncourt, Repaix, Saint-Martin, Saint-Maurice-Aux-Forges, Sainte-Pole, Saint-Sauveur, Tanconville, Thiaville-Sur-Meurthe, Vacqueville, Val-Et-Chatillon, Vaucourt, Vaxainville, Veho, Veney, Verdenal, Xousse.

Mozelio departamentas

Falsbūro ir Sarbūro kantonai: visos komunos.

Šios komunos: Albestroff, Bassing, Benestroff, Bermering, Bidestroff, Blanche-Eglise, Bourdonnay, Bourgaltroff, Cutting, Dieuze, Domnom-Les-Dieuze, Donnelay, Francaltroff, Gelucourt, Givrycourt, Guebestroff, Gueblange-Les-Dieuze, Guebling, Guinzeling, Honskirch, Insming, Insviller, Juvelize, Lagarde, Lening, Lhor, Lidrezing, Lindre-Basse, Lindre-Haute, Lostroff, Loudrefing, Maizieres-Les-Vic, Marimont-Les-Benestroff, Molring, Montdidier, Mulcey, Munster, Nebing, Neufvillage, Ommeray, Rening, Rodalbe, Rorbach-Les-Dieuze, Saint-Medard, Tarquimpol, Torcheville, Vahl-Les-Benestroff, Val-De-Bride, Vergaville, Vibersviller, Virming, Vittersbourg, Zarbeling, Zommange.

Žemutinio Reino departamentas

Miucigo ir Saverno kantonai: visos komunos.

Buksvilero kantonas: dalis šios komunos: Wingersheim Les Quatre Bans (tik senosios Gingsheim komunos teritorija) ir visos komunos, išskyrus šias: Dingsheim, Dossenheim-Kochersberg, Fessenheim-Le-Bas, Furdenheim, Griesheim-Sur-Souffel, Handschuheim, Hurtigheim, Ittenheim, Pfulgriesheim, Quatzenheim, Rohr, Stutzheim-Offenheim, Truchtersheim, Waltenheim-Sur-Zorn, Wiwersheim.

Molsemo kantonas: visos komunos, išskyrus šias: Altorf, Dachstein, Duppigheim, Duttlenheim, Ernolsheim-Bruche, Griesheim-Pres-Molsheim, Innenheim.

Obernė kantonas: visos komunos, išskyrus šias: Krautergersheim, Meistratzheim, Niedernai, Stotzheim, Valff, Zellwiller.

Šios komunos: Bischholtz, Bitschhoffen, Cleebourg, Dauendorf, Dieffenbach-Les-Woerth, Dossenheim-Sur-Zinsel, Drachenbronn-Birlenbach, Engwiller, Erckartswiller, Eschbourg, Forstheim, Froeschwiller, Frohmuhl, Goersdorf, Gumbrechtshoffen, Gundershoffen, Gunstett, Hegeney, Hinsbourg, Huttendorf, Ingwiller, Keffenach, Kindwiller, Kutzenhausen, La Petite-Pierre, Lampertsloch, Laubach, Lichtenberg, Lobsann, Memmelshoffen, Menchhoffen, Merkwiller-Pechelbronn, Mietesheim, Morsbronn-Les-Bains, Morschwiller, Mulhausen, Neuwiller-Les-Saverne, Niedermodern, Niedersoultzbach, Oberbronn, Oberdorf-Spachbach, Petersbach, Pfalzweyer, Preuschdorf, Puberg, Reipertswiller, Riedseltz, Rosteig, Rothbach, Schillersdorf, Soultz-Sous-Forets, Sparsbach, Struth, Tieffenbach, Uhlwiller, Uhrwiller, Uttenhoffen, Val De Moder, Woerth, Weinbourg, Weiterswiller, Wimmenau, Wingen-Sur-Moder, Zinswiller, Zittersheim.

Aukštutinio Reino departamentas

Mazvo ir Altkiršo kantonai: visos komunos.

Sernė kantonas: visos komunos, išskyrus šias: Cernay, Uffholtz, Wattwiller.

Gebvilero kantonas: visos komunos, išskyrus šias: Issenheim, Merxheim, Raedersheim.

Sent Mari o Mino kantonas: visos komunos, išskyrus šias: Guemar, Illhaeusern.

Vincenemo kantonas: visos komunos, išskyrus šias: Gundolsheim, Herrlisheim-Pres-Colmar.

Šios komunos: Colmar, Berrwiller, Bruebach, Brunstatt-Didenheim, Flaxlanden, Galfingue, Heimsbrunn, Ingersheim, Knoeringue, Michelbach-Le-Bas, Morschwiller-Le-Bas, Mulhouse, Ranspach-Le-Bas, Ranspach-Le-Haut, Saint-Louis, Zillisheim.

Aukštutinės Sonos departamentas

Šios komunos: Aillevillers-Et-Lyaumont, Alaincourt, Amage, Ambievillers, Amont-Et-Effreney, La Basse-Vaivre, Belfahy, Betoncourt-Saint-Pancras, Beulotte-Saint-Laurent, Bouligney, Bourbevelle, Bousseraucourt, Breuchotte, La Bruyere, Corravillers, Corre, Cuve, Dampvalley-Saint-Pancras, Demangevelle, Esmoulieres, Faucogney-Et-La-Mer, Les Fessey, Fleurey-Les-Saint-Loup, Fontenois-La-Ville, Fougerolles, Haut-Du-Them-Chateau-Lambert, Hurecourt, Jonvelle, La Longine, Mailleroncourt-Saint-Pancras, La Montagne, Montcourt, Montdore, Passavant-La-Rochere, Plancher-Les-Mines, Pont-Du-Bois, La Proiseliere-Et-Langle, Raddon-Et-Chapendu, La Rosiere, Saint-Bresson, Sainte-Marie-En-Chanois, Selles, Servance-Miellin, Ternuay-Melay-Et-Saint-Hilaire, La Vaivre, Vauvillers, La Voivre, Vougecourt.

Vogėzų departamentas

Visos komunos, išskyrus šias: Ainvelle, Ameuvelle, Aroffe, Autreville, Avranville, Blevaincourt, Brechainville, Chatillon-Sur-Saone, Chermisey, Damblain, Fignevelle, Fouchecourt, Frain, Freville, Godoncourt, Grand, Grignoncourt, Harmonville, Isches, Lamarche, Les Thons, Liffol-Le-Grand, Lironcourt, Marey, Martigny-Les-Bains, Martinvelle, Midrevaux, Mont-Les-Lamarche, Morizecourt, Pargny-Sous-Mureau, Regnevelle, Robecourt, Romain-Aux-Bois, Rozieres-Sur-Mouzon, Saint-Julien, Senaide, Seraumont, Serecourt, Serocourt, Sionne, Soncourt, Tignecourt, Tollaincourt, Trampot, Vicherey, Villotte, Villouxel.

Belforo teritorijos departamentas

Visos komunos, išskyrus šias: Beaucourt, Courcelles, Croix, Feche-L'eglise, Joncherey, Lebetain, Mezire, Montbouton, Saint-Dizier-L'eveque, Villars-Le-Sec.

5. Ryšys su geografine vietove

„Munster“, arba „Munster-Géromé“, yra minkštasis sūris su nuplauta žieve, gaminamas iš karvių, auginamų iš esmės žolingame regione, pieno. Klimato sąlygos prisideda prie protėvių sukauptos patirties rūgštinę sūtrauką nokinti drėgnoje aplinkoje. Dėl to vystosi raudonos spalvos fermentai, kurie sūriui suteikia būdingą spalvą ir stiprų aromatą, kontrastuojantį su švelniu minkštimu.

Geografinei vietovei būdingas vidutinio aukščio reljefas kalnuotoje dalyje ir kalnų papėdėse (tai Vogėzų kalnų masyvas, kurio teritorijoje visi vietovę sudarantys departamentai turi dalį savo teritorijos) ir lyguma vakarinėje vietovės dalyje. Vogėzų kalnuose prasideda daugybė didelių upių, kurias maitina krituliai ir infiltracinis bei upelių vanduo ir kurios drėkina visą vietovę ir formuoja jos kraštovaizdį.

Klimatui būdingas didelis kritulių kiekis, nes Vogėzų kalnai sustabdo iš vakarų atslenkančius debesis. Šie aukštyje kondensuojasi ir kalnus bei kalnų papėdes nuplauna lietus. Toks klimatas palankus ganyklų augalams augti. Taigi žolės galima rasti ir Vogėzų viršūnėse (aukštumų ganyklos), kur auga tik aukštumų pievos, ir sukultūrintuose dirvonuose, ir sunkios žemės plotuose, kuriuos sunku įdirbti. Šiose pievose dažnai auga vienas iš skėtinių šeimos augalų – paprastasis kmynas (Carum carvi L.), kartais vadinamas Vogėzų anyžiumi.

„Munster“, arba „Munster-Géromé“, gamybos pradžia siejama su vienuolynų įsikūrimu Vogėzų kalnuose VII–VIII amžiuje. Būtent iš vienuolyno „Monasterium confluentis“ pavadinimo kildinamas rytiniame masyvo šlaite įsikūrusio Menstero miesto pavadinimas. Pieninių karvių bandos vasarą būdavo genamos ganytis į aukštumų ganyklas, o žiemą gyvulių augintojai nusileisdavo žiemoti į vakarinių masyvo šlaitų slėnius.

Vis labiau didėjant pagaminamų sūrių kiekiui, jau XVI amžiuje ūkininkai sūrius pradėjo pardavinėti Elzaso vynuogyno komunose, lygumoje ir artimiausiuose didmiesčiuose.

Sūriai buvo gaminami dviejose vietovėse, t. y. aplink Mensterą Elzase ir aplink Žerarmė Lotaringijoje. Tuo galima paaiškinti du su vietovardžiais susijusius sūrio pavadinimus: „Munster“ ir „Géromé“.

Geografinė vietovė tapo ne vieno konflikto vieta, todėl šiam regionui buvo būdinga migracija. Išvykę gyventojai tęsdavo įprastą veiklą ir skleisdavo praktinę patirtį, todėl šio sūrio gamyba išplito ir lygumoje. Nors Vogėzų kalnai yra prie šios aplinkos gerai prisitaikiusios Vogėzų veislės gimtinė, buvo įtrauktos ir kitos veislės siekiant atkurti kritusių gyvūnų bandas: simentalių iš kaimyninės Šveicarijos, monbeljarų ir „Française Frisonne Pie Noire“, vėliau pervadinta „Prim’ Holstein“.

Šių pieninių karvių auginimo ir sūrio gamybos bei nokinimo patirtis išsaugota iki šių dienų. Sūrio gamybos technologijos pagrindas – rūgštinė sūtrauka. Praktinę nokinimo drėgnomis sąlygomis patirtį rodo žievės plovimas po mielių įdėjimo etapo, sumažinančio sūtraukos rūgštingumą. Nokintojas nokinimo rūsio aplinką ir sūrių priežiūrą pritaiko prie sunokimo laipsnio. Net ir šiais laikais nokintojai į varškę vis dar beria paprastųjų kmynų (Carum carvi L.) sėklų.

„Munster“, arba „Munster-Géromé“, yra iš karvių pieno naudojant rūgštinę sūtrauką gaminamas sūris. Tai dramblio kaulo baltumo oranžinės arba oranžinės su raudonu atspalviu spalvos minkštasis sūris su nuplauta žieve.

Jam būdingas akivaizdus kontrastas tarp stipraus ir šiek tiek amoniaku dvelkiančio kvapo ir švelnaus skonio minkštimo su pieno, augalų (šieno, sunokusių vaisių, riešutų), medžio ar net silpnu mielių prieskoniu. „Munster“, arba „Munster-Géromé“, pateikiamas dviejų dydžių: maži plokščios formos sūriai ir didesni plokšti arba stori sūriai, nokinami atitinkamai 14 dienų arba 21 dieną.

„Munster“, arba „Munster-Géromé“, gamyba išaugo dėl to, kad buvo tinkamai išnaudota pieninėms karvėms prieinama žolė. Gaunamas pienas yra palyginti neriebus, todėl sūrių technologijoje nuspręsta naudoti rūgštinę sūtrauką.

Geografinės vietovės sąlygos, t. y. didelis drėgnis, kurį lemia gausūs krituliai ir daugybė vandens šaltinių, lėmė nokinimo drėgnomis sąlygomis praktiką. Žievės plovimas skatina raudonos spalvos fermentų (daugiausia Brevibacterium linens), kurie „Munster“, arba „Munster-Géromé“, žievei suteikia būdingą dramblio kaulo oranžinę arba oranžinę su raudonu atspalviu spalvą ir leidžia atsiskleisti šios nuorodos sūriams būdingiems aromatams, vystymąsi.

Dėl rūgštinės sūtraukos naudojimo šie minkštieji sūriai negali būti laikomi labai ilgai. Atsižvelgdami į prieštaringą situaciją, t. y. į tai, kad gamybos vietovė izoliuota, o galutinį produktą sudėtinga vežti, gamintojai pradėjo gaminti skirtingo dydžio sūrius. Mažesniems sūriams reikia trumpesnio nokinimo laikotarpio, jie skirti vartoti vietoje, o didesni sūriai gali būti laikomi ilgiau, todėl nokintojai gali nusipirkti atokesnėse vietovėse pagamintą nebrandintą sūrį ir jį brandinti kuo arčiau vartojimo vietų. Be to, reikia atkreipti dėmesį į tai, kad iki šiol dalis produkcijos gaminama į varškę beriant Vogėzų pievose augančių paprastųjų kmynų sėklų.

Nuoroda į paskelbtą specifikaciją

(Šio reglamento 6 straipsnio 1 dalies antra pastraipa)

http://info.agriculture.gouv.fr/gedei/site/bo-agri/document_administratif-4e2c987c-80c8-4071-a5c9-dda91955e185

(1) OL L 343, 2012 12 14, p. 1.